b'\n_START_ARTICLE_\nAfera Mayerling\n_START_PARAGRAPH_\nAfera Mayerling je skupno ime za serijo dogodkov, ki so vodili do smrti dveh ljubimcev, takratnega avstro-ogrskega prestolonaslednika princa Rudolfa in baronice Marije Vetsere. Njuni trupli so odkrili v Rudolfovi lovski lo\xc5\xbei Mayerling 30. januarja 1889._NEWLINE_Kar je bilo na prvi pogled zgolj umor in nato samomor neuravnove\xc5\xa1enega prestolonaslednika, je kmalu v javnosti preraslo v \xc5\xa1kandal, saj je imel dogodek tudi politi\xc4\x8dne posledice (Rudolf je bil edini sin cesarja Franca Jo\xc5\xbeefa I.), nespretni poskusi prikrivanja resnice s strani cesarja in njegovih svetovalcev pa so dodobra omajali ugled rodbine in spro\xc5\xbeili \xc5\xa1tevilna ugibanja o pravem ozadju dogodka._NEWLINE_Zaradi Rudolfove smrti je postal prestolonaslednik njegov stric Karel Ludvik, ko je ta leta 1896 umrl, pa nadvojvoda Franc Ferdinand. Resni\xc4\x8dne okoli\xc5\xa1\xc4\x8dine dogodka ostajajo skrivnost \xc5\xa1e danes.'